Sebefika Phose 100 Million Abantu Asebevote Kukhetho LweMelika
Banengi abadabuka eZimbabwe asebevotile. Omunye wabo nguNkosikazi Priscilla Ndlovu, ohlala eSeattle, esabelweni seWashington State.
Abantu abafika phose izigidi ezilikhulu – 91,6 million sebevotile kukhetho lweMelika oluzakwenziwa ngoLwesibili. Abavotayo basebenzisa iposo, amabhokisi okuvotela lokuya endaweni zokuvotela. Zinengi izabelo ezivumela abantu akuthi bavote kusetshenziswa indlela lezi. Abancintisa kukhetho lolu, uMongameli Donald Trump lowayengumsekeli kamongameli uMnu Joe Biden bakhangelelwe ukuthi bazaphetha ukukhankasa ngoMvulo. Banengi abadabuka eZimbabwe asebevotile. Omunye wabo nguNkosikazi Priscilla Ndlovu, ohlala eSeattle, esabelweni seWashington State. Uthi kulabantu abesaba ukuthi amavoti abo angalahlwa nxa bengaphuza ukuwafaka kuposo ngakho-ke sebecabanga ukuyavota ngoLwesibili. UNkosikazi Ndlovu uthi sebencedisa abangakavoti endaweni ezinengi. UMnu. Dan Moyo, ungcinisihlalo webandla leMovement for Democratic Change kwele Melika elikhokhelwa nguNkosazana Thokozani Khupe, laye usevotile. UMoyo uphinde wathi kuvotwa kahle kukhetho lolu ezabelweni ezitshiyeneyo. Kulezabelo ezigoqele iPennyslyvania, Wisconsin, Florida, Michigan, North Carolina lezinye okukhanya kuyizo okumele uTrump loBiden benqobe nxa befisa ukuthi bangene esikhundleni sikamongameli.